બીજું, એનું સ્વરૂપ અને શૈલી. ‘ઇન્ડિયા ટુડે’માં હતો ત્યારે અમારાં એડિટર શીલા ભટ્ટ ક્યારેક પ્રેમથી, પણ સખ્ખત ખીજાતાં, ‘હિમાંશુ, તમે વીખરાયેલા વાળમાં કાંસકો ફેરવો એમ બધું સાવ સરળ કરી નાખો છો’. બીજા વિષયોમાં એ ઉણપ ગણી શકાય, પણ કમ્પ્યુટર અને ઇન્ટરનેટના વિષયમાં સરળતા જ એની તાકાત બની. પહેલેથી, ‘જે મને સમજાય એ જ બીજાને કહેવું’ અને કોઈ પણ વેબસર્વિસ વિશે પોતે ઉપયોગ કર્યા પછી જ લખવું એવું નક્કી કરી રાખ્યું હતું, એટલે વાંચનારને કઈ તકલીફો પડશે એના સ્પષ્ટ અંદાજ સાથે દરેક લેખ લખાયો કે લખાય છે.